

REPUBLIKA HRVATSKA

OPĆINSKO DRŽAVNO ODVJETNIŠTVO U SISKU

Sisak, Ferde Hefelea 57

Broj: P-15/2024

Sisak, 29. travnja 2024.

MB/DP

Na temelju odredbe članka 4. Uredbe o raspisivanju i provedbi javnog natječaja i internog oglasa u državnoj službi (Narodne novine broj: 78/17. i 89/19., u daljnjem tekstu: Uredbe) te sukladno javnom natječaju Općinskog državnog odvjetništva u Sisku broj: P-15/2024 od 29. travnja 2024. za prijam u državnu službu na neodređeno vrijeme na radno mjesto državnoodvjetnički savjetnik – 1 izvršitelj/ica, oglašava se sljedeća

O B A V I J E S T

o opisu poslova, podacima o plaći radnog mjesta, sadržaju i načinu testiranja te pravnim i drugim izvorima za pripremu kandidata za testiranje

OPIS POSLOVA RADNOG MJESTA DRŽAVNOODVJETNIČKI SAVJETNIK

Savjetnik pomaže državnom odvjetniku ili njegovom zamjeniku u radu, izrađuje nacrte odluka i drugih podnesaka, te obavlja samostalno ili pod nadzorom i po uputama državnog odvjetnika ili njegova zamjenika druge stručne poslove predviđene zakonom i propisima donesenim na osnovi zakona i godišnjim rasporedom poslova.

PODACI O PLAĆI

Plaću službenika čini umnožak osnovice za izračun plaće i koeficijenata složenosti poslova radnog mjesta, uvećan za 0,5 posto za svaku navršenu godinu radnog staža. Koeficijent složenosti poslova radnog mjesta državnoodvjetnički savjetnik iznosi 2,30. Koeficijent je utvrđen u Tablici redni broj 2. točka 9. (radna mjesta I. vrste) Uredbe o nazivima radnih mjesta i koeficijentima za obračun plaće u državnoj službi (Narodne novine broj: 22/24.).

SADRŽAJ I NAČIN TESTIRANJA

Postupak testiranja provodi Komisija za provedbu javnog natječaja (u daljnjem tekstu: Komisija).

Testiranju mogu pristupiti samo oni kandidati/kinje prijavljeni na javni natječaj koji ispunjavaju formalne uvjete natječaja, čije su prijave pravodobne i potpune, koji pravovremeno dođu u zakazani dan i vrijeme te prije testiranja dokažu identitet osobnom iskaznicom ili drugom važećom identifikacijskom ispravom.

Kandidati su se dužni pridržavati utvrđenog vremena i rasporeda testiranja.

Smatra se da je kandidat povukao svoju prijavu na javni natječaj ukoliko nije pristupio testiranju te se više neće smatrati kandidatom.

Testiranje kandidata provodi se u dvije faze. Prva faza testiranja sastoji se od provjere znanja o organizaciji i načinu rada u državnom odvjetništvu, dok se druga faza odnosi na provjeru znanja, sposobnosti i vještina bitnih za obavljanje poslova radnog mjesta na koje se službenik prima.

Prva faza testiranja sastoji se od pisane provjere znanja o organizaciji i načinu rada u državnom odvjetništvu (u ukupnom trajanju 20 minuta). Radi navedene provjere znanja ispunjava se test s 10 pitanja te se dodjeljuje 1 bod za svaki točan odgovor, što znači da kandidat u ovoj fazi testiranja može ostvariti ukupno 10 bodova.

Druga faza testiranja sastoji se od pisane provjere znanja iz područja postupanja koji su u nadležnosti općinskog državnog odvjetništva (u trajanju 90 minuta), što se boduje dodjeljivanjem određenog broja bodova od 0 do 10.

Za vrijeme testiranja kandidatima nije dozvoljeno napuštati prostoriju u kojoj se obavlja testiranje, razgovarati s ostalim kandidatima te koristiti mobitel ili druga komunikacijska sredstva.

Zbog povrede navedenih pravila kandidat će biti udaljen s provjere znanja, dok postignuti rezultat Komisija neće priznati niti ocijeniti.

Smatra se da su kandidati zadovoljili na testiranju ukoliko za svaki pojedini dio testiranja ostvari najmanje po 5 bodova.

S kandidatima koji su zadovoljili testiranju Komisija će obaviti razgovor (intervju) radi utvrđivanja znanja, sposobnosti i vještina, interesa, profesionalnih ciljeva i motivacije za rad u državnoj službi te rezultata ostvarenih u njihovom dosadašnjem radu.

Razgovor s kandidatima zasebno se boduje dodjeljivanjem određenog broja bodova od 0 do 10, a smatra se da je kandidat zadovoljio ako je ostvario najmanje 5 bodova.

Nakon provedenog testiranja i razgovora Komisija će utvrditi rang listu prema ukupnom broju ostvarenih bodova na testiranju i razgovoru (intervjuu). Komisija čelniku tijela dostavlja Izvješće o provedenom postupku koje potpisuju svi članovi Komisije. Uz Izvješće prilaže se i rang lista kandidata prema ukupnom broju bodova ostvarenih na testiranju i razgovoru.

Za najboljeg kandidata Općinsko državno odvjetništvo u Sisku, sukladno odredbi članka 122. stavak 3. Zakona o državnom odvjetništvu (Narodne novine broj: 67/18. i 21/22.), podnosi zahtjev za provedbu temeljne sigurnosne provjere nadležnoj sigurnosno-obavještajnoj agenciji. Sigurnosna provjera provodi se sukladno zakonu kojim se uređuje provođenje sigurnosnih provjera.

Na službenoj web stranici Državnog odvjetništva Republike Hrvatske [www.dorh.hr](http://www.dorh.hr) te na oglasnoj ploči Općinskog državnog odvjetništva u Sisku, objavit će se mjesto i vrijeme održavanja testiranja najmanje 5 (pet) dana prije održavanja testiranja.

PRAVNI IZVORI

1. Zakon o državnom odvjetništvu (Narodne novine broj 67/18. i 21/22.)
2. Poslovnik državnog odvjetništva (Narodne novine broj 128/19.),
3. Zakon o kaznenom postupku (Narodne novine broj 152/08., 76/09., 80/11., 91/12., 143/12., 56/13., 145/13., 152/14., 70/17., 126/19., 130/20., 80/22. i 36/24.)

KOMISIJA ZA PROVEDBU JAVNOG NATJEČAJA